Kenuzási technikák dinamikai modellezése
Udvari Zsolt
V. fizika
Témavezető: Dr. Gyémánt Iván egyetemi docens
Dr. Török Attila külső konzulens
SZTE TTK Elméleti Fizikai Tanszék

A dolgozat a szemléltető fizikatanításhoz járul hozzá azzal, hogy egy modell alapján a kenu sportágat elemezzük egy szimulációs program segítségével, amelyben az evezés jellemzői változtathatók.
A hajó meghajtása ciklikus jellegű, egy ciklus pedig két szakaszból áll: a 1 ideig tartó ún. húzási szakasz (ekkor a sportoló állandó erővel evez, ezt az erőt propulzív erőnek nevezzük), valamint egy 2 tartamú ún. légmunka szakaszból (ekkor viszi a versenyző előre a lapátot az újabb vízfogáshoz). 
Az evezés közben előfordul, hogy a versenyző a vízfogáshoz előrehajol, evezéskor pedig hátra. Ezt a jelenséget kocsizásnak nevezzük. A mozgást harmonikus mozgásnak tételeztük fel és a programban a tömegközéppont mozgásának amplitúdója módosítható.
A kenura ható közegellenállási erőt a sebesség négyzetével arányosnak tételeztük fel, jóllehet a hajótest körüli áramlás lamináris, és így a Stokes-i lineáris ellenállási törvény használata volna indokolt. A pontos ellenállási törvényt ki lehet mérni.
A verseny három szakaszból áll: egy rajt, egy utazás és egy finis részből. Mindegyik szakaszra külön-külön állíthatók a paraméterek.
A program a szimuláció során jelzi a sebességet, a megtett utat és a propulzív erő munkáját, így elemezhető, hogy egy eredmény adott módon történő elérése mennyire hatékony. Lehetséges a mozgást jellemző grafikonokat változatosan ábrázoltatni a szoftver segítségével, amelyek az elemzést még könnyebbé teszik.
A programot mintegy kísérleti eszközként használhatjuk, ezzel is demonstrálva, hogy egy sportágban elért eredmény milyen sok tényezőtől függ, valamint egyetlen tényező kismértékű megváltoztatása is milyen mértékben befolyásolhatja az eredményt.
A kidolgozott szimuláció jó példa a valóság modellezésére egy olyan népszerű sporttevékenységgel kapcsolatban, amely az iskolás korosztály számára is vonzó és elérhető, a fizika, a matematika és az információs technika tanulását megfelelően motiváló biomechanikai kutatási terület.